CINNEADH (AE) 2018/1505 Ó PHARLAIMINT NA hEORPA AGUS ÓN gCOMHAIRLE

an 12 Meán Fómhair 2018

maidir le Ciste Dlúthpháirtíochta an Aontais Eorpaigh a shlógadh chun cúnamh a thabhairt don Bhulgáir, don Ghréig, don Liotuáin agus don Pholainn

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 2012/2002 ón gComhairle an 11 Samhain 2002 lena mbunaítear Ciste Dlúthpháirtíochta an Aontais Eorpaigh (1), agus go háirithe Airteagal 4(3) de,

Ag féachaint do Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir leis an smacht buiséadach, le comhar in ábhair bhuiséadacha agus le bainistíocht fhónta airgeadais (2), agus go háirithe pointe 11 de,

Ag féachaint don togra ón gCoimisiún Eorpach,

De bharr an méid seo a leanas:

(1) Is é atá mar aidhm le Ciste Dlúthpháirtíochta an Aontais Eorpaigh (“an Ciste”) ná a chur ar chumas an Aontais freagairt ar bhealach tapa, éifeachtúil agus solúbtha do staideanna éigeandála chun dlúthpháirtíocht a léiriú le pobail réigiún atá buailte ag tubaistí nádúrtha.

(2) Níl an Ciste le dul thar shuim uasta bhliantúil de EUR 500 000 000 (praghsanna 2011), mar a leagtar síos in Airteagal 10 de Rialachán (AE, Euratom) Uimh. 1311/2013 ón gComhairle (3).

(3) An 11 Eanáir 2018, thíolaic an Bhulgáir iarratas chun an Ciste a shlógadh, tar éis tuilte a tháinig as tuairt uafásach bháistí agus anfaí fíochmhara an 25 agus an 26 Deireadh Fómhair 2017.

(4) An 11 Deireadh Fómhair 2017, thíolaic an Ghréig iarratas chun an Ciste a shlógadh, tar éis creatha talún a bhuail réigiún na Mara Aeigéiche Theas agus oileán Kos an 20 Iúil 2017.

(5) An 22 Nollaig 2017, thíolaic an Liotuáin iarratas chun an Ciste a shlógadh, tar éis tuilte a tháinig as báisteach leanúnach le linn an tsamhraidh agus an fhómhair in 2017.

(6) An 25 Deireadh Fómhair 2017, thíolaic an Pholainn iarratas chun an Ciste a shlógadh, tar éis anfaí a bhí fíochmhar amach is amach agus tuairt bháistí a tharla idir an 9 agus an 12 Lúnasa 2017.

(7) Comhlíonann na hiarratais ón mBulgáir, ón nGréig, ón Liotuáin agus ón bPolainn na coinníollacha i dtaca le ranníocaíocht airgeadais a thabhairt ón gCiste, mar a leagtar síos in Airteagal 4 de Rialachán (CE) Uimh. 2012/2002.

(8) Ba cheart an Ciste a shlógadh dá bhrí sin chun ranníocaíocht airgeadais a sholáthar don Bhulgáir, don Ghréig, don Liotuáin agus don Pholainn.

(9) Chun an t-am a thógfar chun an Ciste a shlógadh a íoslaghdú, ba cheart feidhm a bheith ag an gCinneadh seo ó dháta a ghlactha,

TAR ÉIS AN CINNEADH SEO A GHLACADH:

Airteagal 1 Do bhuiséad ginearálta an Aontais do bhliain airgeadais 2018, déanfar Ciste Dlúthpháirtíochta an Aontais Eorpaigh a shlógadh chun suim EUR 2 258 225 a sholáthar don Bhulgáir, EUR 2 535 796 don Ghréig, EUR 16 918 941 don Liotuáin agus EUR 12 279 244 don Pholainn, i leithreasaí faoi chomhair oibleagáidí agus i leithreasaí íocaíochta.

Airteagal 2 Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh. Beidh feidhm aige ón 12 Meán Fómhair 2018.

Arna dhéanamh in Strasbourg an 12 Meán Fómhair 2018. Thar ceann Pharlaimint na hEorpa An tUachtarán A. TAJANI Thar ceann na Comhairle An tUachtarán K. EDTSTADLER

(1) IO L 311, 14.11.2002, lch. 3.

(2) IO C 373, 20.12.2013, lch. 1.

(3) Rialachán (AE, Euratom) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014-2020 (IO L 347, 20.12.2013, lch. 884).